પાંચમી ગુજરાતી એટલે કે અંગ્રેજી ધોરણ પહેલામાં બક્ષીના સાહેબ હતા પ્રાણલાલ માસ્તર. એ સમયે શિક્ષકના નામે વર્ગ ઓળખાતો. પ્રાણલાલ માસ્તર સ્વભાવે સખત હતા. એમનાં સ્મરણો નોંધતા બક્ષી જણાવે છે: "પ્રાણલાલ માસ્તર બહુ સખત હતા, જાડા રુલર મારતા, હથેળી પર રુલર ફટકારતા ત્યારે આંગળીઓનાં હાડકાં બોલતાં. દરેક વર્ગમાં એ છોકરાઓને રડાવતા. પીઠ પર મુક્કાઓ લગાવતા. ખાદીનાં કપડાં પહેરેલો માસ્તર આટલો નિર્દય અને ક્રૂર હોઈ શકે એ અનુભવ અંગ્રેજી પહેલા ધોરણમાં થયો. મેં આવો માર ખાધો છે પણ કેટલાક છોકરાઓને રોજ સખત માર પડતો. આખો વર્ગ સમસમી જતો. બધા કોઈ પુલીસ સ્ટેશનના લૉકઅપમાં બેઠા હોય એમ ધ્રૂજતા...એક વાર પ્રાણલાલ માસ્તરે પાઠશાળાના વર્ગમાં એક ગુજરાતી વાક્યનો અંગ્રેજી અનુવાદ કરવાનું એક છોકરાને કહ્યું: 'તે ગાય...' જેવું વાક્ય હતું. અને છોકરાએ એ વાક્યનું 'ઈટ કાઉ' કર્યું હતું અને માસ્તરે એ છોકરાને જે રીતે માર્યો હતો તે આજે પણ મને યાદ છે. એ છોકરો રડી ન શકે એટલો મૂઢ બની ગયો હતો અને બીજા બે-ત્રણ છોકરાઓ વર્ગમાં રડવા માંડ્યા હતા!"